Foto: Hina

HYPO BANKA želi namiriti nevraćeni kredit od 263 milijuna kuna prodajom hotela Marjan pa je zatražila ovrhu. Postupak je u prekidu od srpnja prošle godine kada je Općinski sud u Splitu donio rješenje kojim odbija prijedlog za prekidom postupka zbog sklapanja predstečajne nagodbe za tvrtku Adriatic. Na to je prigovoreno pa o tome mora odlučiti Županijski sud u Splitu. Kada će to biti, nije poznato. Navodno bi trebalo uskoro.

Kerumu sve manje manevarskog prostora

Zastoj u ovršnom postupku sasvim sigurno ide Kerumu na ruku, samo što su u međuvremenu stečaj Adriatica zatražili i radnici kojima nije isplaćena plaća od srpnja 2012. godine, dakle, dvije i pol godine. Ništa tu nije promijenilo ni sklapanje predstečajne nagodbe tako da su radnici mišljenja kako je direktor, Kerumov nećak Igor Sapunar, sam trebao zatražiti stečaj jer tvrtka nije u stanju radnicima isplaćivati plaće.

O zahtjevu za stečajem tek se treba odlučiti, no čini se kako Kerumu ponestaje manevarskog prostora te kako je sve izglednije da će hotel Marjan na kraju prodavati sud, a ne on. Hypo želi namiriti kredit od 35 milijuna eura sa kamatama, radnici potražuju nešto manje od tri milijuna kuna, što je sve skupa značajno manje od iznosa kojima se razbacivao Kerum kada je govorio o prodaji hotela koji se za njega pokazao kao prava crna rupa.

Bezvrijedne dionice

Tekst se nastavlja ispod oglasa

Predstečajna za Adriatic sklopljena je u paketu s još dvije Kerumove tvrtke, Kerum d.o.o. te Neva Kerum, čime je bivšem splitskom gradonačelniku omogućeno da otpiše 30 posto duga i kamate te mu je dana godina počeka i rok za otplatu od četiri godine. Kerum tvrdi da ne duguje ni lipe, već da je Adriatic dužan njemu, tj. firmi Kerum. Inicijalna vrijednost duga višestruko je uvećana prijavljivanjem potraživanja brojnih Kerumovih tvrtki, što mu je omogućilo sklapanje nagodbe.

Hypo je bio protiv sklapanja nagodbe, a žalili su se i na predstečajnu za Kerum d.o.o. Tražili su poništenje plana financijskog restrukturiranja jer im je Kerum kao sredstvo osiguranja tražbine založio bezvrijedne dionice Adriatica.